Amandus – Lillehammer Internasjonale Studentfilmfestival

Amandus – Lillehammer Internasjonale Studentfilmfestival var navnet på sammenslåingen av Amandusfestivalen og Den norske studentfilmfestivalen, og fungerte fra 2017-2020. I 2021 ble festivalen splittet i to arrangementer driftet av Stiftelsen Amandusfestivalen, der Amandusfestivalen er en filmfestival for filmskapere under 20 år, og Amandus BLIKKFANG er en filmfestival for filmstudenter og unge voksne.


== Historie ==

Amandusprisen ble opprettet i 1987 under Den norske filmfestivalen og var ment som en pris tildelt unge filmskapere. Filmprisen ble senere omgjort til en egen filmfestival. Fra 1993 hadde festivalen tilholdssted i Trondheim, men fra 1999 var det ønsket at festivalen skulle ha tilknytning til det relativt nyetablerte film- og tv-miljøet i Lillehammer.
Festivalen ble i 2005 etablert som en stiftelse.
Den norske studentfilmfestivalen ble på sin side opprettet i 2011, og har gjennomført fem utgaver.


=== Sammenslåing ===
Etter to års prøveperiode hvor festivalene samarbeidet om gjennomføringen, og hvor begge festivalene la seg på samme tidspunkt av året, ble det vedtatt at de to partene skulle slå seg sammen til én større festival. Målet med den nye festivalen er å kunne følge unge filmtalenter over en lengre periode, samt nå ut til en større målgruppe. Ettersom det var ønsket å beholde den langvarige merkevaren i navnet Amandus, ble dette beholdt. Det nye navnet skulle også vise til at festivalen henvendte seg til studentfilm - en samlebetegnelse som kan omfatte all film laget i undervisningssamennheng - noe som gjorde at det endelige navnet ble Amandus – Lillehammer Internasjonale Studentfilmfestival.
Sammenslåingen ble offentlig annonsert 22. september 2016. Den nye logoen illustrerer en komet med en filmrull i.


== Festivalen ==
Festivalen arrangerer visninger av innsendte filmer, i de forskjellige konkurransekategoriene, samt en ekstra kategori kalt «Runner-ups», bestående av filmer som ikke nådde helt opp til konkurransene. I tillegg arrangeres det kompetansehevende tiltak i form av verksteder, seminarer, filmvisninger av aktuelle kinofilmer, møter med filmskapere, og sosiale arrangementer som konserter m.m.


=== Konkurranser ===
Amandus – Lillehammer Internasjonale Studentfilmfestival etablerte fra sammenslåingen i 2016 tre hovedkonkurranser, som fordeler seg på de forskjellige aldersgruppene som festivalen retter seg mot.

Amandus JUNIOR: Filmkonkurranse for de under 16 år i Norge. Defineres også som elever i grunnskolen.
Amandus UNG: Filmkonkurranse for de mellom 16 og 20 år i Norge. Defineres også som elever i videregående skole og folkehøgskoler.
Amandus STUDENT: Filmkonkurranse for studenter ved høyere utdanningsinstitusjoner i Norden.I tillegg til disse faste konkurransene, er enkelte andre kategorier også lansert:

Et særskilt blikk: Filmer i programmet som markerte seg som spesielt kunsntnerisk utfordrende. Konkurransen er foreløpig kun gjennomført i 2017.
Amandus OPEN: Konkurranse for alle uetablerte filmskapere under 26 år. Filmene kan komme fra hele verden. Konkurransen arrangeres for første gang i 2018.
Manuskonkurranse: Festivalen arrangerer også hvert år en egen manuskonkurranse. I 2017 ble prisen delt ut av Kronprinsesse Mette-Marit, som ble tildelt Johannes Toft for prosjektet Antonym.


=== Amandusprisen ===
Amandusprisen er festivalens mest kjente arrangement. Her deles alle festivalens viktigste priser ut. Prisutdelingen ble i en årrekke filmet og sendt på NRK, og har hatt mange kjente gjester på plakaten, blant dem Jon Almaas, Ingrid Bolsø Bærdal, Nicolai Cleve Broch med flere. I 2017 ble utdelingen ledet av Dex Carrington.


=== Viktige programseksjoner ===
Festivalen har flere programseksjoner som


==== Amandus FILMFEST ====
Etter utvidelsen, ønsket festivalen også å gjøre programmet mer tilgjengelig for et større publikum, og skapte programseksjonen Amandus FILMFEST. Seksjonen består av langfilmer laget av unge og ferske filmskapere, med hovedvekt av nordiske produksjoner. I 2017 inkluderte programmet filmer som Hjartasteinn (åpningsfilm), Bodom, Raw og Fluefangeren.


==== Amandus YTRING ====
En nyoppstartet programpost for 2018. Programseksjonen setter forskjellig samfunnsaktuell tematikk i fokus, og går over flere år. Temaet for 2018 er kjønnsbalanse i filmindustrien, og ønsker å finne løsninger på enkelte problemstillinger knyttet til Me too og lignende kampanjer. Til denne seksjonen samarbeider festivalen blant annet med Duhok International Film Festival og China Women's Film Festival.


== Amandus Input ==
Amandus Input er en egen nettside opprettet av festivalen. Nettsiden tilbyr filmfaglig innhold, drevet av en egen redaksjon tilknyttet studiemiljøet i Lillehammer. Nettsiden har som mål å være en kilde til inspirasjon, kunnskap og underholdning. Nettsiden samarbeider tett med den øvrige festivaladministrasjonen, men fungerer som et uavhengig nettmagasin.


== Referanser ==